ก.ล.ต.เปิดทาง บ.ประกันภัยขาย “ตราสารด้อยสิทธิ” เสริมเงินกองทุน มีผล 8 ม.ค.นี้
ก.ล.ต.เปิดทาง บ.ประกันภัยขาย "ตราสารด้อยสิทธิ" เสริมเงินกองทุน มีผล 8 ม.ค.นี้
ก.ล.ต.เปิดทาง บ.ประกันภัยขาย "ตราสารด้อยสิทธิ" เสริมเงินกองทุน มีผล 8 ม.ค.นี้
5 ม.ค. 2564

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ออกประกาศเพื่อให้บริษัทประกันภัยสามารถออกและเสนอขาย ตราสารด้อยสิทธิเพื่อนับเป็นเงินกองทุนของบริษัทประกันภัย (Insurance Capital Bond) ซึ่งในระยะแรกจะสามารถเสนอขายได้ในวงจำกัด โดยเสนอขายต่อผู้ลงทุนไม่เกิน 10 ราย (PP-10) และต่อผู้ลงทุนสถาบัน (II) เท่านั้น เพื่อเพิ่มทางเลือกการระดมทุนสำหรับเสริมสร้างความมั่นคงทางการเงินของบริษัทประกันภัย
ทั้งนี้ ก่อนที่จะมายื่นคำขออนุญาตต่อ ก.ล.ต. บริษัทประกันภัยจะต้องได้รับอนุญาตจากสำนักงานคณะกรรมการกำกับและส่งเสริมการประกอบธุรกิจประกันภัย (สำนักงาน คปภ.) และภายหลังการเสนอขาย บริษัทประกันภัยจะต้องเปิดเผยข้อมูลทางการเงินที่เกี่ยวข้องกับเงินกองทุนให้ผู้ลงทุนทราบอย่างสม่ำเสมออีกด้วย
สำหรับการกำหนดเกณฑ์ดังกล่าวเป็นไปในแนวทางเดียวกับเกณฑ์การกำกับดูแลการออกและเสนอขายตราสารด้อยสิทธิเพื่อนับเป็นเงินกองทุนของธนาคารพาณิชย์ (ตราสาร Basel III) สำหรับการเสนอขายลักษณะเดียวกัน โดยหลักเกณฑ์ข้างต้นจะมีผลใช้บังคับตั้งแต่วันที่ 8 มกราคม 2564
 
 